Odvetniška pisarna \_\_\_\_\_\_\_\_\_\_\_

E: \_\_\_\_\_\_\_\_\_\_\_\_\_\_\_\_\_\_\_\_

Številka: 090-37/2020-2

Datum: 3. 4. 2020

Zadeva: Odgovor na zaprosilo za mnenje glede določb 22. in 25. člena ZDIJZ

**Spoštovani,**

na Ministrstvo za javno upravo ste posredovali zaprosilo za interpretacijo določb 22. in 25. člena Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), in sicer navajate: ali mora zavezanec v primeru, ko zahtevi prosilca skladno z 22. členom ZDIJZ (delno) ugodi, informacije javnega značaja posredovati nemudoma, kot to določa 25. člen ZDIJZ, ali obstaja zakonska podlaga, da predložitev informacij javnega značaja zadržuje s sklicevanjem na upoštevanje pravice do pritožbe tretjih oseb (ki za primer zaznamka o ugoditvi zahtevi iz prvega odstavka 22. člena ZDIJZ zakonsko v ničemer ni predvidena).

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. ZDIJZ, posreduje neobvezno pravno mnenje.

Kadar organ zahtevi prosilca za dostop do informacije javnega značaja ugodi, prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. **Organ lahko** **v celoti ali delno zavrne zahtevo prosilca le**, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu tega zakona.[[2]](#footnote-2)

Ker morajo biti pravne koristi druge osebe ustrezno varovane, zakon tudi njej priznava pravico do sodelovanja v postopku, Gre za **stranskega udeleženca**, ki je v ZUP definiran kot oseba, ki ima zaradi varstva svojih pravnih koristi pravico udeleževati se postopka. Na to, da so v postopku udeleženi vsi, na katere pravice ali pravne koriti bi lahko vplivala odločba, mora organ skrbeti ves čas postopka po uradni dolžnosti.[[3]](#footnote-3)

Zoper odločbo, s katero je organ odločil o zahtevi za dostop ali ponovno uporabo, ter zoper sklep, s katerim je organ zahtevo zavrgel, ima prosilec pravico do pritožbe. Prosilec ima pravico do pritožbe tudi v primeru iz četrtega odstavka 25. člena tega zakona ali če ne dobi informacije v obliki, ki jo je zahteval v skladu z drugim in četrtim odstavkom 17. člena. O pritožbi odloča Informacijski pooblaščenec. Postopek s pritožbo se izvaja po določbah zakona, ki ureja splošni upravni postopek.[[4]](#footnote-4)

Zavezanec lahko loči vlogo na več zahtevkov (vsak dokument svoj zahtevek) o katerih odloča po delih ali pa v celoti z enotno odločbo. Pri tem je treba smiselno upoštevati tudi določbe ZUP glede izdaje delne in dopolnilne odločbe.

ZUP določa, da kadar se lahko odloča o kakšni zadevi po delih oziroma po posameznih zahtevkih, pa so posamezni deli oziroma zahtevki primerni za odločitev, lahko izda pristojni organ odločbo samo o teh delih oziroma zahtevkih (delna odločba). Delna odločba velja glede pravnih sredstev in glede izvršbe za samostojno odločbo.[[5]](#footnote-5) Če pristojni organ ni z odločbo odločil o vseh vprašanjih, ki so bila predmet postopka, lahko izda na predlog stranke ali po uradni dolžnosti posebno odločbo o vprašanjih, ki v že izdani odločbi niso zajeta (dopolnilna odločba). Če se predlog stranke za dopolnilno odločbo zavrne, je zoper tako odločbo dovoljena pritožba. Če so bila v postopku ugotovljena vsa dejstva, pomembna za odločanje, se lahko izda dopolnilna odločba brez novega ugotovitvenega postopka. Dopolnilna odločba se šteje glede pravnih sredstev in izvršbe za samostojno odločbo.[[6]](#footnote-6)

Glede na zgoraj navedeno, mora zavezanec v primeru da gre za enotni zahtevek prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. Lahko pa z odločbo v celoti ali delno zavrne zahtevo prosilca, če ugotovi, da zahtevani podatek oziroma dokument pomeni izjemo po 5.a ali 6. členu tega zakona.

V primeru, da vloga vsebuje npr. dva zahtevka, pri katerih je eden zrel za odločanje, pri drugem pa je treba vključiti stranskega udeleženca, v prvem primeru (zahtevku) zavezanec napravi uradni zaznamek in prosilcu nemudoma omogoči seznanitev z vsebino zahtevane informacije, v drugem primeru (zahtevku) pa prične s posebnim ugotovitvenim postopkov v katerega vključi tudi stranske udeležence, ki se zaključi z izdajo »dopolnilne« odločbe. Ta odločba je lahko nato tudi predmet pritožbe pri Informacijskem pooblaščencu, in se obravnava samostojno.

Lep pozdrav,

Pripravil: Natalija Drnovšek

Ciril Repnik vodja službe po pooblastilu ministra

sekretar

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 25. in 26 člen ZDIJZ. [↑](#footnote-ref-2)
3. 43. in 44. člen ZUP. [↑](#footnote-ref-3)
4. 27. člen ZDIJZ. [↑](#footnote-ref-4)
5. 219. člen ZUP. [↑](#footnote-ref-5)
6. 220, člen ZUP. [↑](#footnote-ref-6)